Freddie King

Freddie King oik. Fred Christon, uran alkuvaiheessa taiteilijanimellä Freddy (s. 3. syyskuuta 1934, Gilmer, Texas – k. 28. joulukuuta 1976, Dallas) oli yhdysvaltalainen blueskitaristi ja laulaja. 
Elämä ja ura.
Uran alkuvaiheet.
King lähti 15-vuotiaana joulukuussa 1950 Texasista Chicagoon tavatakseen paikallisia muusikkoja. Varhaisia vaikutteiden antajia Kingille olivat esimerkiksi Lightin' Hopkins sekä T-Bone Walker. Chicagossa King tutustui Muddy Watersin kitaristina toimineeseen Jimmy Rodgersiin, jolta King omaksui harvinaisen tyylin soittaa kitaraa kahta plektraa samanaikaisesti käyttäen. Muita paikallisia vaikutteita olivat Robert Lockwood Jr, Jimmy Reedin kitaristi Eddie Taylor sekä B. B. King. Sukunimensä Freddie oli vaihtanut Kingiksi jo paljon ennen artistinuran alkua äitinsä tyttönimen mukaan. Ensimmäinen Kingin single, "That's What You Think", levytettiin vuonna 1956 pienelle El-Bee -merkille. Vuonna 1958 King sai keikkoja sen verran paljon, että pystyi lopettamaan työnsä terästehtaalla.
Federal-levytykset.
Kingistä tuli ensiluokkainen blueskitaristi ja laulaja, mutta häntä ei huolittu levyttämään Chess-yhtiöön, koska hän oli yhtiöpomojen mielestä liian samanlainen kuin B.B. King. Vuonna 1960 King pääsi kuitenkin Cincinnatissa levyttämään Federal-merkille, jossa hän työskenteli Sonny Thompson -nimisen pianistin ja säveltäjän kanssa. Jo ensimmäinen single, "You've Got to Love Her with a Feeling", nousi sekä valkoisten että mustien musiikin kattavalla Billboardin pop-listalla sijalle 93.
Laulettujen kappaleiden lisäksi King levytti Federal-merkille monia tyyliltään surf-musiikkia lähellä olleita instrumentaalikappaleita. Kuuluisimmaksi instrumentaalilevytykseksi on noussut "Hide Away", jonka on väitetty perustuvan Hound Dog Taylorilta lainattuun melodiaan. Myös Magic Sam ehti levyttää kappaleen ennen Kingiä, mutta vasta Kingin ja Sonny Thompsonin versiona siitä tuli hitti. Tässä versiossa lainataan myös Henry Mancinin kuuluisan "Peter Gunn" -kappaleen riffiä. Kingin huomattavia instrumentaaleja ovat myös "San-Ho-Zay", "Sen-Sa-Shun", "Just Pickin'", "The Stumble" sekä "Side Tracked". Näihin on merkitty säveltäjäksi King ja Thompson. Tuon ajan laulua sisältäneistä levytyksistä tunnetuimpia ovat "I Love The Woman" ja "Have You Ever Loved a Woman". Uutta materiaalia edustivat useimmiten Thompsonin kirjoittamat kappaleet, kuten esimerkiksi "I'm Tore Down", "Takin' Care of Business", "Lonesome Whistle Blues" ja "You Know that You Love Me". Vuodelta 1964 on peräisin myöhemmin Albert Collinsin usein esittämä kappale, "Welfare Turns its Back on You". Muutamat edellä mainituista kappaleista nousivat Billboardin R&amp;B-listan kärkisijoille. Listamenestyksen aikaa kesti kuitenkin vain vuodet 1960 ja 1961.
Myöhemmät ajat.
Kingin 1960-luvun lopun levytykset ovat jääneet hieman vähemmälle huomiolle. 1970-luvun alussa King levytti Shelter Recordsille kolme paremman vastaanoton saanutta albumia. Niitä tehdessään hän toimi yhteistyössä tuottaja-säveltäjä Leon Russellin kanssa. Monet levytetyistä kappaleista tuolta ajalta olivat covereita vanhoista blues-klassikoista, mutta samalla syntyi myös uusia, usein Russellin kirjoittamia, kappaleita. Tämän ajan tunnetuimpiin kuuluvat esimerkiksi Don Nixin säveltämä "Going Down" sekä Russellin "Big Legged Woman". Shelter -kauden jälkeen syntyi vielä yksi albumi, "Burglar" (1974), joka ei juuri sisältänyt perinteistä bluesia.
King kuoli yllättäen sydänkohtaukseen vuonna 1976 vain 42-vuotiaana, mikä on osaltaan vaikuttanut siihen, että hän on jäänyt hieman blueskitaran kahta muuta Kingiä (B. B. King ja Albert King) tuntemattomammaksi suuren yleisön keskuudessa.
Vaikutus.
Monet valkoiset blueskitaristit, etenkin Eric Clapton, ihailivat Kingín tyyliä suuresti. Clapton oli syvästi vaikuttunut kuultuaan Kingin soolon kappaleessa "I Love the Woman", ja Clapton onkin omaksunut tämän tyylistä vaikutteita. Samoin Jimmie Vaughanille King oli suurin esikuva. King antoi nuorelle Jimmielle neuvoja soittamiseen. Brittibluesia edustanut John Mayall and The Blues Breakers teki useampia Freddie King -covereita. Muita Kingin vaikuttajakseen nimenneitä artisteja ovat ainakin Jeff Beck, Keith Richards, Ronnie Earl, Jerry Garcia, Peter Green sekä Kenny Wayne Shepherd. Rolling Stone -lehti valitsi Kingin kaikkien aikojen 25. parhaaksi kitaristiksi vuonna 2003.